da da da da da da nb da en da da da da da da da da da da da da en en
Zishan lukket ude af Indien - Svanholm Cricketklub
Torsdag d. 25. februar 2010 kl. 00:12 af Henrik Pfaff
Vores Zishan Shah var en glad mand, da han blev inviteret til træningskursus på et af verdens bedste cricketakademier i Mumbai, Indien af ICC – det internationale cricketforbund. Han var udtaget blandt 8 andre i Europa.
Han søgte visum halvanden måned før afgang – ganske vist to gange fordi Indien kræver, at personer, der ser pakistanske ud på billederne, skal udfylde en dobbelt så lang og dobbelt så indgående ansøgning som andre.
Tiden gik – og der kom intet svar. Den indiske ambassade kunne ikke forklare hvorfor.
Zishans sag var sendt til Delhi.
Nu er Zishan dansk statsborger, han er født i Danmark og hans familie er danske statsborgere og hans papirer er rene som sne. Samtidig var ambassaden ikke mere end et par dage om at ekspedere de andre danske statsborgeres visumansøgniner. Deres ansøgninger skulle ikke til Delhi.
Det internationale cricketforbund sendte anbefalingsmails om Shah til Indien, den cricketskole, han skulle besøge garanterede for ham og det danske cricketforbund gjorde ligeså.
Ingen forklaring fra ambassaden. Bare, at han måtte vente.
Dagen før afgang til Indien gentog ambassaden, at de ikke havde fået svar fra Delhi.
I øvrigt skulle Zishan alligevel betale 690 kr. i gebyr, selvom han ikke fik visum.
En skuffet Zishan Shah måtte i stedet for det varme Indien og verdens bedste instruktører pakke crickettasken ud og holde den ferie, han havde booket hjemme, på Brøndbyøstervej og se den betalte flyrejse som en spildt investering.
Afkrævet en forklaring sagde ambassaden ”tekniske problemer”. Oplyst fra det danske cricketforbunds repræsentant, at man fandt fremgangsmåden og den manglende besked uacceptabel blev ambassaden vred. Ingen udefra skulle kritisere dem. Ethvert land bestemmer selv, hvem de lukker ind og de behøverikke forklare hvorfor.
Nu kan enhver jo lægge to og to sammen, når folk med pakistansk udseende skal udfylde en særlig blanket og når Indien og Pakstan, der for ikke længe siden var et land, har det skidt sammen.
Det er ikke svært at finde resultatet, så hvis man med pakistansk baggrund gerne vil til indien gælder det om at tage navneforandring og kridte huden lidt, når der skal fotograferes til passet.